**Pamokos planas ir struktūra**

**Pamokos tema:** „Ar keliauti – tai gyventi?“ (Hansas Kristianas Andersenas)

**Mokymosi tikslas** – Sukurti kelionių knygos tęsinį.

**Uždavinys:** mokiniai, išklausę mokytojos pasakojimą bei individualiai ištyrinėję laivo ,,Ryga“ maršrutą Nerimi, taikys jau žinomas ir naujas rašymo strategijas ir užpildys pasakojimo planą – žvaigždę panaudodami ne mažiau kaip 3 dalykus/idėjas iš kelionės.

**Pamokos veiklai įgyvendinti skiriamos 2 pamokos:**

* Pirmos pamokos metu naudodamiesi mokytojos sukurtu pamokos maršrutu žemėlapių ir maršrutų planavimo programėlėje <https://maps.app.goo.gl/NPbz1MCppmXvVsVs6> ir pamokai skirtu pasakojimo planu nuo gimnazijos kiemo (Minties g. 3, Vilnius) arba nuo Šilo tilto pradeda kelionę, naudodamiesi gido įranga klauso mokytojo pasakojimo, patys individualiai ar grupelėmis tyrinėja nurodytus objektus, juos fotografuoja.
* Antros pamokos metu (arba eidami nuo vieno objekto prie kito pakeliui) susėdę Neries krantinėje ar Sereikiškių parke ant suoliukų atlieka užduotis. Kelionei pasibaigus jas trumpai pristato žodžiu, reflektuoja veiklas ir grįžta į gimnaziją. Namie skaitytojo dienoraščiuose užrašo rišlų, išsamų 1-2 psl. pasakojimą, kuriame panaudoja ne mažiau kaip 3 dalykus/idėjas iš kelionės.

**Vieta:** maršrutą galima pradėti pasirinktinai nuo Šilo tilto arba Neries prieplaukoje prie Mindaugo tilto (šalia Arsenalo g.) iki Žirmūnų žiemos uosto (Žirmūnų g. 3A).

**Klasė:** 7, 8 kl.

**Pamokos situacija ir laukiamas rezultatas:** Mokiniai per savarankiško skaitymo pamoką pristatinėjo perskaitytas knygas iš anksto sutarta tema apie keliones. Savarankiško skaitymo tema buvo kelionių literatūra, tad mokinių pristatomos knygos susijusios su pagrindinio veikėjo keliavimu/kelione. Išvykos metu mokiniai keliaudami lavins vaizduotę, klausys mokytojos pasakojimo (mokytojos pasakojama medžiaga apie laivybą Nerimi, laivo ,,Ryga“ ilgą gyvavimą ir vykdomą veiklą bei Žirmūnų žiemos uostą pateikiama pamokos medžiagoje, Priedas Nr.4), praplės savo žodyną, patys tyrinėdami rinks medžiagą/idėjas savo perskaitytos knygos tęsiniui. Naudodamiesi mokytojos sukurtu maršrutu žemėlapių programėlėje paseks laivo ,,Ryga,“ tapusio Vilniaus vizitine kortele, maršrutą, pabuvos Žirmūnų žiemos uoste, kur prisišvartuoja laivas žiemą, nukeliaus iki Neries prieplaukos prie Mindaugo tilto Arsenalo gatvėje, kur vasarą plukdomi poilsiautojai Nerimi. Pasitelkdami pasakojimo schemą rinks ir rašys idėjas, pamokos pabaigoje žodžiu jas pristatys, o namie į skaitytojo dienoraštį užrašys sukurtą knygos tęsinį tema: ,,Kur mano knygos veikėjas nukeliautų Nerimi iš žiemos uosto?“ Mokiniai bus vertinami pagal aptartus kriterijus už galutinį darbo rezultatą, t.y., užrašytą istorijos tęsinį, kuriame turi panaudoti ne mažiau kaip 3 dalykus/idėjas/detales iš kelionės ir pridėtą prie darbo užpildytą pasakojimo žvaigždę (Priedas Nr.3).

**Metodai:** mokytojos pasakojimas, pokalbis, sudominimui ir refleksijai ŽNS (žinau, noriu sužino, sužinojau), pasakojimas – žvaigždė, žemėlapių ir kitų informacijos šaltinių tyrinėjimas.

**Mokymo priemonės:** gido įranga, mobilieji telefonai ir/ar fotoaparatai, pasakojimo žvaigždės šablonas, segtuvas popieriaus lapams pasidėti, rašikliai.

**Tema/skyrius dalyko programoje:**

Lietuvių kalba ir literatūra: Kaip pažinti save ir pasaulį? Knygos pristatymas, kūrinio veikėjo charakteristika, kelionių įspūdžiai. 7 kl.

Kaip mes pažįstame save ir kitus? 8 kl.

Geografija: Orientavimasis erdvėje, vietovėje ir žemėlapyje. 7-8 kl.

Geografiniai atradimai ir tyrimai. Kuo naudingos GPS koordinatės? 7 kl.

**Dalyvių skaičius:** iki 30.

**Vertinimo kriterijai:** pristatę idėjas užrašytas pasakojimo plane mokiniai vertinami formuojamuoju vertinimu – *Smalsiojo keliautojo diplomu* (Priedas Nr.1). Pažymiu bus vertinami už namie skaitytojo dienoraštyje sukurtą knygos tęsinį ir pridėtą užpildytą pasakojimo žvaigždę.

**Pamokoje ugdomos kompetencijos:**

[*Pažinimo kompetencija*](https://emokykla.lt/bendrosios-programos/pagrindinis-ugdymas/22?st=2#collapse-simple-c3t4-Hj9b-Zdz2)

[*Komunikavimo kompetencija*](https://emokykla.lt/bendrosios-programos/pagrindinis-ugdymas/22?st=2#collapse-simple-4u1V-6eDn-zkkj)

[*Kūrybiškumo kompetencija*](https://emokykla.lt/bendrosios-programos/pagrindinis-ugdymas/22?st=2#collapse-simple-50m0-i2T1-9413)

*Skaitmeninė*

**Mokomoji veikla:**

**Pamokos pradžia.** Mokiniai su mokytoja gimnazijos kieme (arba prie pirmo objekto) aptaria pamokos planą (kokių tikslų ir uždavinių sieks, kokios bus pamokos ir namų veiklos, kaip ir už ką bus vertinami), primenama apie saugų elgesį kelionės metu. Taikant ŽNS *(žinau, noriu sužinoti sužinojau)* metodą vyksta sudominimas. Garsus vaikų rašytoja Hansas Kristianas Andersenas yra pasakęs ,,Keliauti- tai gyventi“. Mokytoja klausia mokinių, ar jie pritaria šiai minčiai? Ar patinka jiems keliauti? Pamokos medžiagą sieja su geografijos dalyku: ką mokiniai žino apie keliones jūromis, upėmis? Kaip orientuodavosi žmonės keliaudami senovėje? O dabar? Ar moka naudotis GPS? Kur jų realiai prireikia? Ką norėtų sužinoti šioje kelionėje? Ką yra girdėję apie laivybą Nerimi? Ar patiems yra tekę plaukti (laivu, baidare)?

**Užduoties atlikimas.** Mobiliuosiuose telefonuose mokiniai atsidaro mokytojos pasidalintą pamokos maršrutą, įsijungia gido įrangą, pasiima pasakojimo plano šabloną ir pradeda kelionę. Eidami klauso mokytojo pasakojimo, apžiūri ir tyrinėja aplinką, ieško idėjų savo pasakojimui, plečia žodyną naujais mažiau žinomais žodžiais/terminais *(laivyba, laivo grimzda, denis, triumas, prieplauka, peržiemoti ir pan.).* Baigę kelionę susėda Sereikiškių parke arba Neries krantinėje ant suoliukų ir baigia pildyti pasakojimo planą. Pristatę idėjas visi/arba smalsiausieji, originaliausieji apdovanojami *Smalsiojo keliautojo diplomu* (Priedas Nr.1).

**Pamokos apibendrinimas ir mokinių į(si)vertinimas.** Refleksijos metu grįžtama prie ŽNS metodo ir klausiama, ką mokiniai naujo sužinojo, pakartojo, prisiminė, išmoko per pamoką *(pvz., sužinojo, kad Vilniuje yra laivų uostas, pamatė iš arti laivą ,,Ryga“, šiuolaikišką plaukiojantį viešbutį ir pan.).*

**Vertinimas.** Mokiniai (visi /arba smalsiausieji, originaliausių idėjų autoriai) vertinami formuojamuoju vertinimu – *Smalsiojo keliautojo diplomu* (pateikta prie mokymo medžiagos).

**Namų darbų aiškinimas ir skyrimas.** Mokiniai, naudodamiesi per kelionę užsirašytomis ne mažiau kaip 3 idėjomis, skaitytojo dienoraštyje raštu sukurs 1-2 psl. apimties knygos tęsinį, prie darbo pridės užpildytą pasakojimo žvaigždę.

Namų darbų užduotys aptariamos su mokiniais ir skelbiamos dienyne.

 *Parengė Vilniaus Joachimo Lelevelio inžinerijos gimnazijos lietuvių kalbos*

*mokytoja metodininkė Ramunė Cibulskienė*